**KONČNO POROČILO**

1. **Kako ste bili zadovoljni z izmenjavo in zakaj?**

Z izmenjavo sem bila zadovoljna, ker sem pridobila veliko tako študijskih kot življenjskih izkušenj. Pouk sem obiskovala po rednem programu, kar pomeni, da so bila predavanja v španščini in je bil zato bolj kvaliteten, kot če bi bila predavanja v angleščini. Madrid je tudi lepo mesto, ki ob vsaki uri in dnevu lahko kaj ponudi, od zabave pa do dobrega obroka. Izkušnja življenja v Španiji je vsekakor nepozabna.

1. **Ste imeli redna predavanja v angleščini ali samo občasne konzultacije?**

Angleščina ni najmočnejša točka Špancev, vendar ta univerza ponuja program tudi v angleščini, in sicer samo v poletnem semestru. Vendar sem imela ves čas na voljo Erasmus koordinatorko in drugi profesorji so tudi z veseljem priskočili na pomoč, če je bilo potrebno. Na prvi pogled se je zdelo, da se ne zmenijo, če sem Erasmus študentka, vendar se je pozneje izkazalo za nasprotno.

1. **Kako bi ocenili kakovost študija?**

Snov, ki sem jo obdelala, je precej podoba tisti, kakršno lahko srečam tudi na našem faksu, razlika je predvsem v tem, da nas je bilo v predavalnicah samo 20 študentov, ker je to privatna šola in so letniki majhni, in pa način dela. Več je sprotnega dela in seminarskih nalog ter tudi skupinskega dela, kar pomeni, da ni veliko časa za obštudijske aktivnosti.

1. **Kakšni so bili profesorji?**

Kot sem že omenila, se zdi, da profesorji ne pripisujejo velikega pomena statusu Erasmus študentov, zato je bilo obvezno oddati vse naloge in opraviti vse obveznosti kot domači študentje. Vendar teh nalogo in izpitov na koncu niso tako strogo ocenjevali oziroma so upoštevali jezikovno oviro. Vsi profesorji so zelo dostopni, odgovarjajo na maile in z veseljem tudi poklepetajo z Erasmus študenti.

1. **Bi kateri predmet/profesorja posebej pohvalili/skritizirali?**

Predmeti pri profesorici Ani Alvarez so zanimivi in dajo malce drugačno perspektivo na snov, ki jo prejmemo na naši fakulteti. Profesor Lars Bonell slavi kot najboljši profesor na univerzi in njegov premet je socialna politika. David Ansoleaga ima sicer manj zahtevne predmete, vendar je njegov način predavanja zelo dolgočasen. Andrea Rodrigez Fernandes je profesorica, ki je zelo stroga, zato jo odsvetujem, ker je pri njej tudi veliko težkih nalog.

1. **Kakšni so življenjski stroški v primerjavi s temi v Sloveniji?**

Stroški za hrano v Madridu so približno enaki ali za odtenek manjši, tudi v dobri restavraciji lahko človek jé precej poceni. Pozna se, da Španija nima študentkih bonov, ker jesti vsak dan v restavraciji je zelo drago. Mestni transport stane enako kot mesečna v Ljubljani (20 €) in so vanj vključeni: avtobus, metro in vlaki, ki vozijo po Madridu. Nočno življenje je precej bolj pestro in raznoliko kot v Ljubljani, stroški pa niso nič večji.

1. **Koliko je treba imeti za namestitev?**

Po mojih izkušnjah lahko najameš enoposteljno sobo za okoli najmanj 350 € ali pa dvoposteljno sobo za okoli 250 € (najde se tudi kaj nižjega). Študentski domovi so v Španiji predragi in v njih veljajo stroga pravila.

1. **Ste bivali v študentskem naselju ali zasebnem stanovanju?**

Živela sem v zasebnem stanovanju, v dvoposteljni sobi. Četrt, v kateri sem živela, velja za eno varnejših in zato tudi dražjih. Za najemnino sem plačevala 250 € in v petih mesecih se je nabralo 80 € stroškov za vodo in gretje.

1. **Je ustanova velika?**

Ustanova ima tri zgradbe: A, B in C. A in B sta namenjeni socialnim vedam in nista prav veliki. Zgradba C pa je precej večja in je namenjena študentom, ki študirajo zdravstvo.

1. **Sprejme veliko tujih študentov?**

Da. Bilo je precej študentov na izmenjavi, vendar so bili večinoma iz Latinske Amerike in nihče ni bil v mojem letniku. Na Erasmus prihajajo predvsem Italijani/ke, vseh Erasmus študentov nas je bilo 6, od tega je bilo 5 Italijank.

1. **Kakšne so možnosti za druženje z domačimi in tujimi študenti?**

V mojem razredu so bili samo Španci, zato sem imela lepo priložnost spoprijateljiti se z domačimi študenti. S tujimi pa se lahko pride v kontakt na Erasmus zabavah in potovanjih.

1. **Kakšno je mesto?**

Madrid je zelo veliko in živahno mesto. Polno tako domačinov kot tudi tujcev, za vsakega se najde nekaj. Ponuja veliko znamenitosti, nakupovalnih ulic in restavracij. Ima dobro urejen mestni transport, zato ni težav, tudi če živiš nekoliko dlje od centra.

1. **Kako je bilo poskrbljeno za obšolske dejavnosti?**

Organizacija Erasmus ves čas ponuja družabne dogodke (tečaj salse, ogled mesta in znamenitosti) ter dogodke za spoznavanje kulture, tečaje španščine in izlete. Na univerzi smo imeli velikokrat v sklopu predavanj kakšno aktivnost.

1. **Kaj priporočate študentom, ki nameravajo iti na študij tja?**

Madrid je zame eno najlepših mest v Evropi in pravijo, da je tam vedno poskrbljeno za zabavo, zato ima mesto poseben duh. Vsekakor je znanje španščine vsaj minimalno potrebno, tudi če boste obiskovali angleški program. Sicer v centru Madrida in na univerzi se trudijo z angleščino, vendar vsaj kratek tečaj španščine pred odhodom je dobrodošel. Štipendija Erasmus, vsaj po mojih izkušnjah, ne zadostuje in je treba imeti lastne prihranke. Vsekakor svetujem, da si pred odhodom najamete sobo, lahko tudi koordinatorico na univerzi pred odhodom vprašate za nasvet. Sobo je v Madridu precej težko poiskati, še posebej če Erasmus traja samo pet mesecev in ste tujka/ec. Predvsem pa Madrid ponuja nepozabno Erasmus izkušnjo in s to izbiro ne morete zgrešiti.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?** Da: tanja.buda@siol.net